钦定古今图书集成/理学汇编/学行典/第177卷 > 孝经 > 《三才章》
## 钦定古今图书集成/理学汇编/学行典/第177卷 > 孝经 > 《三才章》

曾子曰：“甚哉，孝之大也！”子曰：“夫孝。天之经也，地之义
也，民之行也。天地之经，而民是则之。则天之明，因地
之利，以顺天下。是以其教不肃而成，其政不严而治。”

〈注〉经，常也。利物为义。孝为百行之首，人之常德，若三辰运天而有常，五土分地而为义也。天有常明，地有常利，言人法则天地，亦以孝为常行也。法天明以为常，因地利以行义，顺此以施政教，则不待严肃而成理也。

先王见教之可以化民也，是故先之以博爱，而民莫
遗其亲；陈之以德义，而民兴行；先之以敬让，而民不
争；导之以礼乐，而民和睦；示之以好恶，而民知禁。《诗》
云：“赫赫师尹，民具尔瞻。”

〈注〉君爱其亲，则人化之，无有遗其亲者。陈说德义之美，为众所慕，则人起心而行之。“君行敬让”，则人化而不争。礼以检其迹，乐以正其心，则和睦矣。“示好以引之，示恶以止之”，则人知有禁令，不敢犯也。